Oekraïner wou glo Rus se seiljag laat sink | Maroela Media
Oekraïner wou glo Rus se seiljag laat sink
Die luukse seiljag genaamd Lady Anastasia. (Foto: Yacht harbour)
'n Oekraïense matroos is die naweek in hegtenis geneem nadat hy glo probeer het om sy Russiese werkgewer se luukse seiljag in Spanje te laat sink.
Die poging kom glo nadat die man op die nuus gesien het hoe wapentuig wat sy werkgewer se maatskappy vervaardig, gebruik word om 'n gebou in Kiëf aan te val.
Taras Ostapchuk is Saterdag in Mallorca in hegtenis geneem nadat hy na bewering doelbewus verskeie kleppe op die 48 m lange vaartuig oopgemaak het sodat dit sal sink, berig die plaaslike nuusblad Mallorca Daily Bulletin.
Die seiljag se enjin is glo ernstig beskadig.
Die luukse vaartuig behoort aan die Russiese magnaat Alexander Mijeev wat die uitvoerende hoof van die Russiese militêre wapenmaatskappy, Rosoboronexport, is.
Die seiljag – genaamd Lady Anastasia – het Mijeev glo $7,7 miljoen (byna R120 miljoen) uit die sak gejaag.
Ostapchuk het reeds in die hof verskyn en verduidelik waarom hy probeer het om die vaartuig te laat sink, berig die New York Post.
"My werkgewer is 'n misdadiger wat wapens verkoop aan diegene wat Oekraïense mense doodmaak," het hy gesê.
Hy is glo aangespoor om die seiljag te saboteer nadat hy nuusberigte van Rusland se inval in Oekraïne gesien het.
"Ek het die nuus oor die gevegte gesien en daar was 'n video van 'n helikopteraanval op 'n gebou in Kiëf. Die wapens wat gebruik is, word deur Mijeev se maatskappy vervaardig.
"Hulle het onskuldige mense aangeval."
Ostapchuk werk al 'n dekade lank op die seiljag, maar het aan die regter gesê hy is nie spyt oor sy optrede nie en "sal dit weer doen".
Hy is later uit polisieaanhouding vrygelaat en het Spanje sedertdien verlaat. The Washington Post berig die ondersoek is steeds aan die gang en Ostapchuk staan tereg op aanklagte van die beskadiging van private eiendom.
Ostapchuk beplan glo om na sy geboorteland terug te keer om teen Rusland te veg.
"Ek gaan veg. Sodra ek die eerste Oekraïense stad bereik, sal ek 'n militêre bevelvoerder soek en hom vra of hulle my nodig het," het Ostapchuk aan die plaaslike nuusagentskap gesê.
Koningin hervat pligte ná Covid-diagnose
Wie kan hierdie man verkwalik, behalwe Rusland?
So dis oukei as sy baas se wapens ander mense dood, maar nie sy eie nie?
Ek sou hom gehelp het
Jammer jy het misluk om die seiljag te sink….
Vir 10 jaar werk hy vir die man op die boot. Was die wapens wat gedurende hierdie 10 jaar verkoop is dan mooit teen enigiemand gebruik nie? Noudat sy eie land daaronder ly, nou pla dit hom skielik?